[pic] | KOMISIJA EVROPSKIH SKUPNOSTI |

Bruselj, 18.7.2008

COM(2008) 473 konč.

POROČILO KOMISIJE SVETU IN EVROPSKEMU PARLAMENTU

o delovanju Evropskega raziskovalnega sveta in uresničevanju ciljev, določenih v posebnem programu „Zamisli“ v letu 2007

POROČILO KOMISIJE SVETU IN EVROPSKEMU PARLAMENTU

o delovanju Evropskega raziskovalnega sveta in uresničevanju ciljev, določenih v posebnem programu „Zamisli“ v letu 2007

1. Uvod

Evropski raziskovalni svet (ERC) je nov ambiciozen sestavni del raziskovalne politike Evropske unije. Ustanovljen je bil v skladu z določbami sedmega okvirnega programa in je sredstvo za izvajanje posebnega programa „Zamisli“, katerega proračun znaša 7,51 milijarde EUR za obdobje 2007–2013. Naloga ERC, ki je sestavljen iz neodvisnega znanstvenega sveta, ki ga podpira posebna izvedbena struktura, in deluje v skladu z načeli znanstvene odličnosti, samostojnosti, učinkovitosti, preglednosti in odgovornosti, je spodbujati prvorazredne pionirske raziskave na vseh področjih znanosti in izobraževanja s konkurenco med posameznimi raziskovalnimi skupinami na evropski ravni.

V členu 4(4) Odločbe o posebnem programu „Zamisli“ je navedeno:

Porok za samostojnost in celovitost Evropskega raziskovalnega sveta je Komisija, ki zagotavlja pravilno izvajanje zaupanih nalog in Evropskemu parlamentu in Svetu letno poroča o dejavnostih Evropskega raziskovalnega sveta in uresničevanju ciljev posebnega programa.

V Prilogi I k isti odločbi pa je navedeno, da se letno poročilo pripravi v sodelovanju z znanstvenim svetom.

Letno poročilo za leto 2007, ki ga je Komisija pripravila v sodelovanju z znanstvenim svetom ERC, je ocena Komisije o delovanju ERC in uresničevanju ciljev v prvem letu njegovega delovanja.

2. Pravna in organizacijska podlaga

Evropski raziskovalni svet (ERC) je bil uradno ustanovljen 2. februarja 2007 s Sklepom Komisije[1] v skladu s Sklepom Sveta in Parlamenta o sedmem okvirnem programu[2] in pravili za udeležbo[3] ter Odločbo Sveta o posebnem programu „Zamisli“[4].

Komisija je s tem sklepom uradno ustanovila znanstveni svet ERC (ScC) in dala podlago tako za ustanovitev posebne izvedbene strukture kot tudi položaj generalnega sekretarja ERC, čigar vloga je pomagati znanstvenemu svetu pri zagotavljanju učinkovite povezave s Komisijo in posebno izvedbeno strukturo[5].

Komisija je s poznejšim Sklepom[6] imenovala prvega generalnega sekretarja ERC, ki ga je samostojno izbral znanstveni svet, na položaj posebnega svetovalca Komisije.

Znanstveni svet je samostojno telo, ki predstavlja evropsko raziskovalno skupnost, v katerem je 22 najboljših znanstvenikov, inženirjev in strokovnjakov z različnih področij in ki je odgovoren za oblikovanje znanstvene strategije za posebni program „Zamisli“. Ima popolno odgovornost pri sprejemanju odločitev o vrsti raziskav, ki se bodo financirale, in je z znanstvenega vidika porok za kakovost dejavnosti. Njegove naloge so zlasti priprava letnega delovnega programa s potrebnimi spremembami, vključno z razpisi za zbiranje predlogov, opredelitev metod in postopkov za strokovno ocenjevanje in oceno predlogov, spremljanje in nadzor kakovosti izvajanja programa z znanstvenega vidika ter komunikacija.

Takoj po sprejetju sklepa o ustanovitvi ERC je znanstveni svet potrdil izvolitev predsedujočega in dveh podpredsedujočih ter sprejel poslovnik, vključno z določbami za delovanje znanstvenega sveta, in povezavo s posebno izvedbeno strukturo prek generalnega sekretarja ERC ter kodeks ravnanja in izjavo o izogibanju navzkrižja interesov in zagotavljanju zaupnosti.

Da bi znanstveni svet dodatno zagotovil tako učinkovitost svojega delovanja kot tudi povezanost s Komisijo in posebno izvedbeno strukturo (ERC DIS), je v skladu s členom 5(4) Sklepa o ustanovitvi ERC1 ustanovil odbor ERC, ki ga sestavljajo predsedujoči in podpredsedujoča ERC ter generalni sekretar ERC. Direktor posebne izvedbene strukture pa je vabljen na seje odbora.

Posebna izvedbena struktura bo ustanovljena kot prožna in stroškovno učinkovita zunanja struktura v obliki izvajalske agencije Komisije – Izvajalske agencije Evropskega raziskovalnega sveta (ERCEA), katere vloga je izvajati program „Zamisli“, dokler ERCEA ne začne delovati, za njeno delovanje pa je odgovoren direktorat S Generalnega direktorata za raziskave, ki je nov direktorat, ustanovljen 1. oktobra 2006 posebej za ta namen.

V letu 2007 je Komisija dosegla velik napredek pri ustanovitvi Izvajalske agencije Evropskega raziskovalnega sveta. Po posvetovanju s službami Komisije in drugimi institucijami Skupnosti je regulativni odbor izvajalskih agencij držav članic 14. novembra dal pozitivno mnenje k osnutku predloga. Temu je sledilo pozitivno glasovanje na Odboru za proračun Evropskega parlamenta 27. novembra. Sklep Komisije o ustanovitvi Izvajalske agencije Evropskega raziskovalnega sveta pa je bil sprejet 14. decembra[7].

Komisija je poleg tega sprejela sklepe o izvedbenih postopkih, ki se posebej nanašajo na ERC, zlasti Sporazum od dodelitvi sredstev ERC , v katerem so zajeti projekti pionirskih raziskav, in z njim povezana Dopolnilni sporazum ERC , v katerem so določene obveznosti gostiteljske organizacije do glavnega raziskovalca[8], ter Pravila ERC za predložitev predlogov in postopke ocenjevanja, izbire ter dodelitve pri posebnem programu „Zamisli“[9].

3. Strategija ERC, delovni program in metodologija za strokovno ocenjevanje

Strategija

Znanstveni svet je odgovoren za opredelitev znanstvene strategije ERC, vključno s pripravo letnega delovnega programa posebnega programa „Zamisli“. V letu 2007 se je znanstveni svet sestal na osmih plenarnih zasedanjih. Odbor ERC, ki ga je ustanovil znanstveni svet, pa se je med letom sestal desetkrat, da bi opredelil urnik zasedanj znanstvenega sveta in skrbel za povezavo s posebno izvedbeno strukturo.

V skladu s cilji posebnega programa „Zamisli“ je znanstveni svet razvil dve „temeljni“ shemi financiranja, ki sta zasnovani na načelu „pobude raziskovalcev“, kar omogoča posameznim glavnim raziskovalcem (PI), ki vodijo posamezne nacionalne in nadnacionalne skupine, da predlagajo raziskovalne projekte „od spodaj navzgor“ (tj. brez vnaprej opredeljenih tem), vključno z interdisciplinarnimi projekti z velikim tveganjem, ki se ocenjujejo samo na podlagi merila odličnosti:

začetne donacije ERC za mlade raziskovalce („začetne donacije ERC“ (StG)): za podporo samostojnih karier odličnih raziskovalcev, ne glede na njihovo državljanstvo, ki živijo v državah članicah in pridruženih državah ali se vanje selijo, ustanavljajo ali krepijo svojo samostojno raziskovalno skupino ali, odvisno od področja, uvajajo svoj samostojni raziskovalni program;

donacije za že uveljavljene raziskovalce („donacije za uveljavljene raziskovalce ERC“ (AdG)): za podporo odličnim inovativnim raziskovalnim projektom, ki temeljijo na pobudah raziskovalcev v vseh državah članicah in pridruženih državah in jih vodijo že uveljavljeni raziskovalci, ne glede na starost, ki so se že uveljavili kot samostojni vodje raziskav.

Ti shemi za financiranje sta zasnovani za spodbujanje odličnosti raziskav na vseh področjih znanja in izobraževanja ter za zagotovitev ustreznega človeškega kapitala z ohranjanjem evropskih in postopnim zaposlovanjem tujih najbolj nadarjenih raziskovalcev sedanje in prihodnje generacije. Shemi ponujata izdatna sredstva (do 400 000 EUR na leto v petih letih za začetne donacije in do 500 000 EUR na leto v petih letih za donacije za uveljavljene raziskovalce) in prilagodljive pogoje. Delovali bosta med trajanjem sedmega okvirnega programa, s progresivnimi proračuni za razpise in roki, ki so pripravljeni na letni ravni, pa je zagotovljena visoka stopnja kontinuitete in predvidljivosti za raziskovalno skupnost.

Delovni programi

Znanstveni svet je pripravil delovna programa za ERC/„Zamisli“ za leti 2007 in 2008 na podlagi zgoraj omenjene strategije.

Delovni program posebnega programa „Zamisli“ za leto 2007, s katerim je bil sprožen prvi razpis za začetne donacije ERC, je znanstveni svet (takrat še kot „predhodnik“) predložil Komisiji oktobra 2006. Po posvetovanju med službami in pridobitvi mnenja programskega odbora je Komisija decembra 2006 sprejela začasne delovne programe in 22. decembra 2006 objavila razpise za zbiranje predlogov. Z začetkom veljavnosti sedmega okvirnega programa so bili posebni programi in pravila za udeležbo ter uradna ustanovitev ERC in delovni program posebnega programa „Zamisli“ brez sprememb sprejeti 26. februarja 2007[10] in spremenjeni 2. oktobra 2007[11].

Delovni program posebnega programa „Zamisli“ za leto 2008[12], s katerim je bil sprožen prvi razpis za donacije za uveljavljene raziskovalce, je znanstveni svet predložil Komisiji oktobra 2007, Komisija pa ga je brez sprememb sprejela 29. novembra 2007. Delovni program za leto 2008 je poleg tega vključeval tudi razpis za usklajevalne in podporne ukrepe (CSA) za ustvarjanje portfelja projektov, študij in z njimi povezanih pobud, ki bo prispeval k oceni učinka dejavnosti ERC in zagotavljal ustrezne dokaze, ki bodo prispevali k vmesni oceni ERC (glej točko 7 spodaj). Poleg tega je program zajemal tudi podporne ukrepe za dejavnosti nekaterih pravnih oseb (posebnih upravičencev) za podporo predsedujočemu in podpredsedujočima znanstvenemu svetu na njihovih delovnih mestih[13].

Metodologija za strokovno ocenjevanje

Ker bosta kakovost postopka strokovnega ocenjevanja ERC in zaupanje, ki ga ta vzbuja v raziskovalni skupnosti, ključna za uresničevanje ciljev ERC, je znanstveni svet posebno pozornost namenil metodologiji ERC za strokovno ocenjevanje. Sprejel je strukturo strokovnih skupin za ocenjevanje na visoki ravni, ki pokrivajo celotni nabor raziskovalnih ved in so organizirane glede na tri glavna raziskovalna področja – fizikalne in tehnične znanosti, znanosti o življenju in družboslovne znanosti ter humanistične znanosti. Člani strokovnih skupin, ki jih predlaga znanstveni svet, so znanstveniki, inženirji in strokovnjaki tako iz EU kot tudi zunaj nje, ki uživajo najvišji mednarodni ugled.

Vsaka strokovna skupina pokriva različne teme, kar zagotavlja, da bodo visokokakovostni interdisciplinarni predlogi primerno obravnavani. Za prvi razpis za začetne donacije ERC je bilo ustanovljenih dvajset strokovnih skupin, ki zajemajo vsa področja znanosti. Na podlagi izkušenj, pridobljenih s tem razpisom, se je število strokovnih skupin za prvi razpis za donacije za uveljavljene raziskovalce povečalo na 25.

4. Izvajanje programa

ERC DIS je odgovoren za vse vidike upravnega izvajanja in izvajanje programa, kot je določeno v delovnem programu. Zlasti bo izvajal postopke vrednotenja, strokovnega ocenjevanja in procesa izbire v skladu z načeli, ki jih je opredelil znanstveni svet, ter zagotavljal finančno in znanstveno upravljanje donacij.

V letu 2007 so glavne dejavnosti zajemale zagotavljanje strateške in upravne podpore znanstvenemu svetu, izvajanje prvega razpisa za začetne donacije ERC, vključno z operativnim razvojem sistemov upravljanja razpisov in strokovnega ocenjevanja, pripravo prvega razpisa za donacije za uveljavljene raziskovalce ERC, komunikacijo z znanstveno skupnostjo in zagotavljanje celovitosti postopkov in procesov.

Razpis za začetne donacije ERC

Razpis za začetne donacije ERC, ki je bil objavljen 22. decembra 2006 z rokom za prijavo do 25. aprila 2007, je imel okvirni proračun 290 milijonov EUR; ERC DIS je izvedel sistem strokovnega ocenjevanja ERC, vključno z imenovanjem članov strokovnih skupin, kot je opredelil znanstveni svet.

Skupno je bilo prejetih 9 167 predlogov, po pregledu upravičenosti pa se jih je 8 794 strokovno ocenilo v dvostopenjskem postopku. Po koncu prve stopnje je bilo 559 uspešnih kandidatov (6 %) povabljenih, naj predložijo podrobnejši predlog do 17. septembra 2007. Druga stopnja strokovnega ocenjevanja je zajemala ocenjevanje posameznih predlogov na daljavo, ki so ga izvajali člani strokovnih skupin in ocenjevalci, ter posamične razgovore[14] z ustrezno strokovno skupino pred sklepno skupno razpravo in razvrstitvijo.

V skladu z delovnim programom so strokovne skupine za vsak uspešen predlog priporočile stopnjo financiranja, ki se lahko spremeni glede na tehnične prilagoditve, ki jih v nekaterih primerih izvede ERC DIS, da se zagotovi dosledno in ustrezno obravnavanje stroškov za plače v skladu s pravili za udeležbo. Ob upoštevanju povprečne stopnje financiranja zahtevkov, ki je nekaj več kot 1 milijon EUR, in dodatnega deleža razpoložljivih prihodkov okvirnega proračuna razpisa[15] iz tretjih držav bodo sredstva predvidoma dodeljena približno 300 predlogom ob strogem upoštevanju razvrstitve, ki so jo določile skupine za strokovno ocenjevanje. Zunanja strokovna skupina za etiko je pregledala 95 takih projektov, od tega je 40 projektov popolno pregledala glede izpolnjevanja etičnih meril. En projekt zajema uporabo človeških izvornih celic in bo predložen programskemu odboru za pridobitev mnenja pred odobritvijo.

Pritožbe

ERC je uvedel pritožbene postopke, ki izhajajo iz modela, določenega v sedmem okvirnem programu[16]. Odbor za pritožbe za „Zamisli“ je po koncu prve stopnje strokovnega ocenjevanja obravnaval 245 pritožbenih zahtevkov v zvezi z 9 167 predloženimi predlogi, kar pomeni približno 3 % skupnega števila predlogov. Odbor za pritožbe je v petnajstih primerih (6 % pritožb in 0,16 % prejetih predlogov) sklenil, da jih je treba znova oceniti, zaradi česar je en tak predlog napredoval na drugo stopnjo.[17] Po koncu druge stopnje ocenjevalnega postopka je odbor prejel in obravnaval 27 zadev, vendar nobena ni bila ugodno rešena[18].

Upravljanje donacij

ERC DIS je tudi uvedel postopke za finančno in znanstveno upravljanje donacij, ki temeljijo na obstoječih dobrih praksah, in poenostavil postopke, kjer je bilo to primerno. Zasnoval in uvedel je sredstva, ki mu omogočajo, da pripravlja sporazume o dodelitvi sredstev ERC in učinkovito upravlja donacije v skladu z načeli, določenimi v posebnem programu „Zamisli“, kar omogoča izjemno prilagodljivo in hkrati v celoti odgovorno delovanje raziskovalnih projektov.

Donacije ERC se bodo med trajanjem projekta tako znanstveno kot finančno spremljale. Da bi se upravne zahteve za glavne raziskovalce ohranile na najnižji mogoči ravni, je v večini primerov predvideno samo vmesno znanstveno poročilo. Poročanje o finančnih vidikih in porabljenih virih pa bo pogostejše, saj bodo gostiteljske institucije predložile ustrezne podatke ob koncu vsakega poročevalnega obdobja za finančno upravljanje. Da se zagotovi, da se glavni raziskovalci lahko prilagodijo razvoju znanosti in še naprej opravljajo delo, ki daje nepredvidljive rezultate, projektna plačila ne bodo pogojena s končnimi rezultati, temveč s prizadevanji in porabo virov (sredstev) za projekt.

Razpis za donacije za že uveljavljene raziskovalce ERC

V razpisu za donacije za že uveljavljene raziskovalce ERC, ki je bil objavljen 30. novembra 2007, so za pomlad 2008 določeni trije roki za prijavo, odvisno od področja, ki ga obravnavajo (fizikalne in tehnične znanosti, znanosti o življenju, družboslovne znanosti in humanistične znanosti). Razpis zajema enostopenjski postopek za vlogo zahtevkov (od kandidatov se zahteva, naj do roka za prijave predložijo popoln predlog skupaj s povzetkom in dokazili o preteklih dosežkih v vodilni vlogi na področju znanosti) in dvostopenjsko ocenjevanje.

5. Komunikacija

V letu 2007 so bila obsežna prizadevanja namenjena učinkovitemu posredovanju informacij o dejavnosti ERC znanstveni skupnosti in izboljšanju ozaveščenosti širše javnosti.

V letu 2007 so bila razvita številna komunikacijska orodja, izdelki in poti za razširjanje informacij o ERC. Te med drugim vključujejo vzpostavitev spletne strani ERC na naslovu http://erc.europa.eu, ki je začela delovati 14. februarja 2007[19], vzpostavitev nacionalnih točk za stike (ERC NCP) v več kot 36 državah (27 državah članicah EU, 9 pridruženih državah in nekaterih tretjih državah), pripravo in obsežno razdeljevanje predstavitvene brošure o znanstvenem svetu 75 000 stikom po Evropi, vključno s ključnimi zainteresiranimi stranmi v znanosti, politiki in gospodarstvu, ter začetek kampanje za izboljšanje ozaveščenosti o ERC s poudarkom na prvem razpisu za začetne donacije, ki jo je spremljalo več kot 90 predstavitev na dogodkih ob začetku delovanja 7OP in ERC v 23 državah, ter razdeljevanje 5 000 plakatov o objavi razpisa raziskovalnim organizacijam in posrednikom.

V Berlinu je 27. in 28. februarja 2007 potekala izjemno uspešna konferenca ob začetku delovanja ERC, ki sta jo skupaj organizirala Deutsche Forschungsgemeinschaft – DFG (Nemška raziskovalna fundacija), in Evropska komisija.

6. Viri

V letu 2007 se je število zaposlenih v direktoratu S povečalo s 84 na 108; glede na število predlogov, ki so bili prejeti in ocenjeni na podlagi prvega razpisa za zbiranje predlogov, in naporov, ki so bili potrebni za vzpostavitev struktur, sistemov in postopkov ERC, to kaže na izjemno prožno upravljanje[20].

Operativna sredstva programa „Zamisli“, ki zajemajo obveznosti v vrednosti 266 790 220 EUR in plačila v vrednosti 1 372 598 EUR, so bila v celoti porabljena (99,99 % in 99,11 %).

7. Spremljanje in ocena ERC

V letu 2007 so bili sprejeti ukrepi za zagotovitev učinkovitega, preglednega in odgovornega poslovanja ERC in njegovega delovanja v smislu resnično „učeče se organizacije“, ki na podlagi izkušenj stalno ocenjuje dosežke ter prilagaja in izboljšuje postopke.

Znanstveni svet je redno poročal Komisiji, tako med običajnim poslovanjem (zlasti o sprejetju delovnega programa, sporazuma o dodelitvi sredstev in pravil za predložitev predlogov) kot na posebnih sejah, na katerih so sodelovali predsedujoči in podpredsedujoča znanstvenemu svetu.

Seji programskega odbora programa „Zamisli“, katerega člani so se konec leta 2006 sestali na neformalnem srečanju, sta bili 26. marca in 27. septembra. Poleg uradnih zadev, ki jih obravnava programski odbor (ki običajno deluje kot svetovalno telo), sta bili ti seji zasnovani tako, da se je odbor popolno seznanil z napredkom pri izvajanju programa „Zamisli“ in ERC ter da sta omogočali odprto izmenjavo informacij o strategiji in operativnih zadevah med odborom, znanstvenim svetom ERC in generalnim sekretarjem ter ERC DIS.

Znanstveni svet je skrbno preučil izkušnje s prvim razpisom za začetne donacije in njegove rezultate za zagotovitev, da se pridobljene izkušnje vključijo v sheme za financiranje in postopke ERC, tako so bile na primer uvedene izboljšave, da bi se dosegla večja usklajenost povpraševanja po donacijah z razpoložljivimi proračunskimi sredstvi. Zato so bili v prvi razpis za donacije za že uveljavljene raziskovalce ERC na podlagi delovnega programa za leto 2008 vključeni številni posebni ukrepi, prav tako pa bodo izboljšave zajete tudi v drugem razpisu na podlagi sheme za začetne donacije ERC.

Poleg tega je ERC DIS sprejel tudi ukrepe za poenostavitev upravnih postopkov, na primer za imenovanje in plačila strokovnjakom in ocenjevalcem, da bi se izboljšali učinkovitost in uspešnost delovanja.

Znanstveni svet in ERC DIS sta v tesnem sodelovanju z enoto za ocenjevanje Generalnega direktorata za raziskave naredila prve korake k razvoju ustreznega okvira za spremljanje, ocenjevanje in vrednotenje za ERC ter izvajanje posebnega programa „Zamisli“. Cilj je pomagati pri opredelitvi strategij v prihodnosti in zagotavljati stalne povratne informacije o učinkovitosti postopkov in rezultatih sprejemanja odločitev, in sicer kot sredstev za stalno učenje in prilagajanje ter naknadno dolgoročno vrednotenje.

Kot prispevek k tej nalogi je bil v delovni program posebnega program „Zamisli“ za leto 2008 uveden razpis za zbiranje predlogov za usklajevalne in podporne ukrepe, ki je bil sprožen novembra 2007 z rokom za prijave 6. marca 2008 in katerega cilj je ustvariti portfelj projektov, študij in z njimi povezanih pobud, ki bo prispeval k spremljanju, ocenjevanju in vrednotenju učinka ERC in programa „Zamisli“.

8. Sklepne ugotovitve in pričakovanja za leto 2008

Komisija lahko poroča, da so bili v letu 2007 glavni institucionalni sestavni deli ERC uspešno vzpostavljeni v predvidenem časovnem okviru, program pa je bil uresničen v skladu z načeli, določenimi v posebnem programu „Zamisli“.

Znanstveni svet in ERC DIS sta tesno in uspešno sodelovala pri izvajanju programa „Zamisli“ in doseganju napredka pri ustanavljanju Izvajalske agencije Evropskega raziskovalnega sveta kot avtonomnega in samostojnega organa.

Izjemen odziv na razpis za začetne donacije je močno obremenil delovanje ERC v zgodnji in pogojno ranljivi fazi preskušanja postopka strokovnega ocenjevanja, kar je naložilo upravnim delavcem in strokovnim skupinam zelo velike delovne obveznosti in je pomenilo resne logistične izzive.

Ne glede na to pa so se ERC DIS in druge podporne službe Generalnega direktorata za raziskave (zlasti infrastruktura IT: služba za elektronsko predložitev predlogov in služba za podporo vrednotenja) s tem presenetljivo dobro spoprijele in omogočile, da je strokovno ocenjevanje potekalo v skladu s prvotnim urnikom in ob visokih standardih kakovosti, kot so ugotovile strokovne skupine same in kar dodatno potrjuje relativno majhen odstotek primerov, v katerih je bila pritožba uspešna.

Tudi v letu 2008 se bodo strukture, mehanizmi in sistemi upravljanja še naprej razvijali, kar pomeni dinamično in izzivov polno okolje za ERC na njegovi poti proti upravni samostojnosti. Naslednji sklep Komisije o prenosu nalog na izvajalsko agencijo bo Generalni direktorat za raziskave predstavil v začetku leta 2008. V letu 2008, ko bo dosežen napredek pri uradnem ustanavljanju in začetku delovanja Izvajalske agencije Evropskega raziskovalnega sveta, bodo sedanje naloge direktorata S prenesene na Agencijo, in ta bo zaposlila dodatno osebje. Direktorat S bo ukinjen takoj, ko bo Izvajalska agencija Evropskega raziskovalnega sveta pripravljena prevzeti njegove naloge kot ERC DIS. Komisija je zavezana k pripravi učinkovite in uspešne strukture in hkrati k zagotavljanju izvajanja programa „Zamisli“, zato bo v letu 2008 zagotavljala vso potrebno podporo uresničevanju teh ciljev.

Prav tako bo v letu 2008 Komisija Evropskemu parlamentu in Svetu predstavila sporočilo o metodologiji in obsegu nalog pri pregledu struktur in mehanizmov ERC, ki ga bodo izvedli neodvisni strokovnjaki do leta 2010 glede na naslednja merila: znanstveno odličnost, samostojnost, učinkovitost in preglednost in ki se bo še posebno osredotočil na prednosti in pomanjkljivosti strukture, zasnovane na izvajalski agenciji, glede na strukture, zasnovane na členu 171 Pogodbe.

Komunikacija je in bo tudi v prihodnosti temeljni izziv – zagotavljati visok ugled in pozitivno podobo ERC znotraj Evrope in zunaj nje, ki bosta bistveno temeljila na kakovosti njegove strategije in delovanja, dolgoročno pa na njegovem vplivu na evropske raziskave. Od leta 2008 bodo začeli delovati projekti pionirskih raziskav, ki jih bo financiral ERC, zato bo ERC javno predstavljal glavne raziskovalce in projekte, ki se bodo uporabljali kot merila uspešnosti in študije primerov evropske raziskovalne odličnosti ter bodo spodbujali ozaveščenost in prizadevanja mogočih kandidatov.

V splošnem je ERC z dosežki v letu 2007 postavil zelo visoke standarde. Izziv, pred katerim sta Komisija in ERC, pa je, da v letu 2008 dosežeta učinkovit in uspešen napredek pri uresničevanju operativno samostojnega upravnega organa ter ustvarita dodano vrednost in možnosti za konkurenčnost in rast v Evropi, ki jih ponuja evropski program pionirskih raziskav.

[1] 2007/134/ES; UL L 57, 24.2.2007, str. 14.

[2] 1982/2006/ES, 18.12.2006, UL L 412, 30.12.2006, str. 1.

[3] 1906/2006/ES, 18.12.2006, UL L 391, 30.12.2006, str. 1.

[4] 2006/972/ES, 19.12.2006, UL L 400, 30.12.2006, str. 243, in popravek, UL L 54, 22.2.2007, str. 81.

[5] Med pripravo na zagon ERC je Komisija ustanovila predhodnika znanstvenega sveta in posebne izvedbene strukture pred sprejetjem Sklepa o sedmem okvirnem programu. Člane znanstvenega sveta je imenoval komisar Potočnik julija 2005, na prvi seji pa so se srečali oktobra 2005.

[6] C(2007)4670-3, 15.10.2007, še neobjavljen.

[7] 2008/37/ES; UL L 9, 12.1.2008, str. 15.

[8] C(2007) 1625, 16.4.2007, kakor je bil nazadnje spremenjen s Sklepom Komisije C(2007) 3598, 31.7.2007, neobjavljen.

[9] C(2007) 2286, 6.6.2007, kakor je bil nazadnje spremenjen s Sklepom Komisije C(2007) 4429, 27.9.2007, neobjavljen.

[10] C(2007) 561, 26.2.2007, neobjavljen.

[11] C(2007) 4467, 2.10.2007, neobjavljen.

[12] C(2007 )5746, 29.11.2007, neobjavljen.

[13] Ti podporni ukrepi izhajajo iz SSA, ki so bili podobno opredeljeni kot pripravljalni ukrepi v šestem okvirnem programu.

[14] Delovni program posebnega programa „Zamisli“ C(2007) 4467, 2.10.2007, in Pravila ERC za predložitev predlogov C(2007) 4429, 27.9.2007, so bili spremenjeni in vključujejo določbo o povrnitvi potnih stroškov za kandidate, ki so vabljeni na razgovor s strokovno skupino ERC v Bruselj.

[15] Sklep Komisije o spremembi delovnega programa C(2008) 1640, 29.4.2008, s katerim se skupna razpoložljiva sredstva proračuna razpisa povečajo na 335 milijonov EUR.

[16] UL L 391 in UL L 400, 30.12.2006 (pravila ES oziroma Euratom), in popravek, Euratom, UL L 54, 22.2.2007, str. 4.

[17] En zahtevek na prvi stopnji še ni rešen (zadeva varuha človekovih pravic št. 485/2008/(IG)IP).

[18] Informacije o pritožbenih postopki so na voljo na spletni strani službe CORDIS: http://cordis.europa.eu/fp7/ideas/redress_en.html.

[19] Gostuje na spletni infrastrukturi službe CORDIS.

[20] Treba je omeniti, da je bil v letu 2007 direktorat S odgovoren tudi za upravljanje projektov na podlagi ukrepa NEST (nove in nastajajoče znanosti in tehnologije) znotraj šestega okvirnega programa, zlasti za vzdrževanje in razvoj zmogljivosti posebne izvedbene strukture za znanstveno in finančno upravljanje v obdobju pred izvajanjem projektov ERC.